text: Flere læger vil holde jule-lukket
  01 november 2012 kl. 11.58
  Flere læger i Vejle-området holdt lukket i efterårsferien. Og tendensen fortsætter, så flere praktiserende læger forventes at holde lukket mellem jul og nytår.
  - Bliv ikke overrasket, hvis din praktiserende læge holder lukket mellem jul og nytår, skriver Vejle Amts Folkeblad torsdag. Ifølge lægernes organisation PLO Vejle holdt flere læger lukket i efterårsferien. Og tendensen fortsætter. 
  En del praktiserende læger skærer også ned på bemandingen. Det betyder blandt andet, at blodprøver i stedet kan blive henvist til sygehusene. Også andre rutinebehandlinger som fjernelse af sting og gips har familielægerne svært ved at nå.
  Nedskæringerne sker på grund af en stram økonomisk aftale med regionerne. 
  Der er samtidig lagt op til svære overenskomstforhandlinger, hvilket kan føre til konflikt til foråret. Hvis det sker, skal du selv betale for lægebesøg, noterer avisen.
  